梅隠
作者：曾丰
朝代：宋

paragraphs: 君不見岷峨春雷江發源，又不見楩楠秋風葉歸根。
時中兩字萬物具，他說不出吾聖門。
挾書來就辟雍試，堯舜君民得無意。
鳳山梅隠屋數椽，區區無乃太早計。
淵明出辦三徑資，初不害結松菊知。
君今意與梅莫逆，豈梅亦具幽獨姿。
梅雖花早實亦早，早恐少年遲恐老。
青春誓不易歲寒，歸伴梅遲梅却掃。